Norsk juniorsuksess: Til kvartfinalen i EM
Slovenerne fikk lagkapteinen Tamar Svetlin utvist etter to gule kort de første 20 minuttene. Norge utnyttet raskt situasjonen. Vålerengas Leo Cornic og Oscar Aga fra Stabæk scoret to spillemål frem mot pause. I 2. omgang kontrollerte Norge kampen og gikk klokkeklart til kvartfinalen. Det hadde også blitt avansement med uavgjort i kampen på Loughborough University Stadium rett utenfor Leicester. – Vi visste vi ville klart oss med uavgjort, og det var litt i bakhodet. Det var tett og jevnt, og Slovenia har noen gode enkeltspillere. Så fikk de en utvisning etter 20 minutter, og det påvirket kampen videre. Etter at vi fikk 1-0 og 2-0 var kampen egentlig avgjort, sier trener Gunnar Halle til NTB. Backen Cornic scoret 1 – 0-målet alene med keeper etter etter en pasning fra Odds Joshua Kitolano, mens Aga ordnet 2 – 0 rett før pause. Kristoffer Askildsen var nær ved å øke ledelsen i 2. omgang, men avslutningen ble reddet på streken. Norge åpnet EM med 0 – 0 mot Portugal før juniorlaget slo Sverige 2 – 1. Begge målene ble scoret av Fredrikstad-spilleren Thomas Grevnes Rekdal, forøvrig nevø av Kjetil Rekdal. Sverige slo Portugal 1 – 0 og er også klare for kvartfinale fra gruppe B. Kvartfinalen blir spilt søndag. Motstanderen blir klar senere i dag. Det blir enten England, Italia eller Sveits for Norge. – I utgangspunktet ville jeg sagt at England er det hvasseste laget, men vi får ta det vi får. Vi har kommet oss dit vi hadde målsetting om, så får vi ta én kamp av gangen, forteller Halle. Norges lag: Rasmus Semundseth Sandberg (Rosenborg), Leo Erik Jean Cornic Vålerenga), Harald Martin Hauso (Vålerenga), Ole Martin Lekven Kolskogen (Åsane), Jonathan Lein Valberg (Levanger), Thomas Grevsnes Rekdal (Fredrikstad), Kristoffer Askildsen (Stabæk), Joshua Gaston Kitolano (Odd), Oscar Aga (Stabæk), Kornelius Normann Hansen (Southampton), Josef Brian Baccay (Lillestrøm). Innbyttere: Harald Nilsen Tangen (Viking), Runar Hauge (Bodø/Glimt) og Mathias Ullereng Kjølø (PSV).
(Slovenia-Norge 0 – 2) Det norske U 17-landslaget i fotball er klare for kvartfinalen under EM i England etter en ny seier mot Slovenia i dag.